khistorydata/jeongjo-sjw-relations huggingface dataset:
정조 10년
丙午七月初一日卯時。上御熙政堂。大臣備局堂上引見入侍時。領議政鄭存謙。行工曹判書金華鎭。右參贊李在協。行司直鄭一祥。行副司直李性源徐有隣徐有寧鄭好仁李在簡李柱國。戶曹判書趙時俊。禮曹判書尹蓍東。漢城判尹金尙集。左尹徐有大。行副司直洪秀輔蔡弘履。禮曹參判李秉模。吏曹參判沈豐之。行副司直金思穆。副校理金履翼。左副承旨李祖承。記事官金孝建。假注書金祖淳。記注官承膺祚。記事官李崑秀。以次進伏訖。存謙曰。雨後庚炎轉甚。昨又竟日酬應。勞動之餘。聖體。若何。上曰。一樣矣。存謙曰。寢睡水剌之節。亦如常度否。上曰。一樣矣。存謙曰。王大妃殿氣候。何如。上曰。一樣矣。上曰。稟事。可矣。存謙曰。昨日政。蔚珍縣監首望。以金敬身擬入。雖不受點。蓋其履歷。只是內而五衛將而已。直擬外任。有違格例。吏曹判書兪彦鎬。推考。何如。上曰。依爲之。出擧條存謙曰。昨日政。鳳山郡守金處漢。擬於邊地。副望至於受點矣。堂上守令二十朔後。始爲擬遷。乃是法典。而金處漢之赴任。僅滿六朔。遽然移擬。此而不飭。準朔之法。將至蕩然。兵曹判書鄭昌聖。推考。何如。上曰。依爲之。出擧條存謙曰。新除授全羅監司沈頤之。方在羅州任所矣。本州旣是營下不遠之地。依前例除朝辭。直爲赴任之意。分付。何如。上曰。依爲之。出擧條上曰。以守令移拜監司者。本道曾有幾人乎。有隣曰。以羅州牧使移拜監司者。曾有之矣。上曰。治簿可費幾日乎。十日則似可了當矣。有隣曰。十日則似不及收敎矣。上曰。完伯以羅牧辭陛時。亦有下敎者。向來都憲時一着。不可以不善周旋言也。晩後呈箚。不先不後。又非其時。論其情跡。雖甚駭痛。然旣不大關於隄防。則人不可終棄。故羅牧之差遣。亦出於滌瑕之意。且觀於前叨畿伯也。時當大歉之年。而其所拮据設賑。不煩勞力民邑無擾。多有全活。其於才幹。可謂優如也。籌堂有司之任。銓部淸顯之望。雖難遽議。而先從外臬試可。亦無不可。今番完伯之除。予以爲得人矣。存謙曰。聖敎誠至當矣。前後之恩造如天。彼於聞命之日。當感泣無地矣。存謙曰。昨日政。李判府事。膺出彊之命矣。係是往役。故陳龥則聞惶恐不敢。而自來阿睹之患。夜中行步甚艱。近年以來。彼中夜宴時。輒有隨入參宴之擧。是不可不念。參以公私。宜有體諒之道。故敢此仰達矣。上曰。卿言旣如此。許遞。今日政。更擬以入。可也。出擧條仍命書榻敎曰。政官牌招開政。又命書榻敎曰。冬至兼謝恩正使。許遞。今日政。更擬以入。上曰。勉副許副等語。乃近古文字。最前則雖大臣遞免。皆稱許遞遞差矣。存謙曰。誌文書寫。正本則已盡書。而副本則以誌片之不足。暫爲停役。不得盡書矣。今則誌片燔造以來。當爲始役。而誌文改付標以入。姑不啓下。故書役亦未始之矣。上曰。已盡書之。誌文不可以改付標而棄之。誌片末段。以某字下。廟號曰文僖。墓號曰孝昌。添入雙書書出。以此作副本。未及盡書之本。以改付標十字書之。以作正本。可也。柱國曰。臣營餉色郞廳李鼎勳。今番都政。陞公山營將矣。以兵使相避降資。且當軍餉捧上之時。李鼎勳還差。何如。上曰。依爲之。出擧條上曰。兩銓新資出六復職初仕及外任來待人入侍。出榻敎右承旨李時秀與羅州牧使李潊。昌原府使李元謙。昌城府使吳載重。茂山府使柳心源。豐德府使吳載衡。礪山府使曺命楫。巨濟府使金爀。長城府使柳曾養。順天郡守李晦植。价川郡守金爔。寧遠郡守趙文彦。鳳山郡守韓光濟。碧潼郡守李漢佐。鏡城判官李秉喆。蔚珍縣令洪致範。南海縣令成彦霖。新溪縣令李潞秀。全義縣監黃胤錫。山淸縣監南公轍。泗川縣監金胤行。藍浦縣監宋景煥。沃溝縣監李昌會。興陽縣監安策。咸悅縣監趙命喆。昌寧縣監李性淳。務安縣監李錫夏。召村察訪金應煥。松羅察訪李崇老。平陵察訪慶明運。靑巖察訪鄭篆。連原察訪李益瑞。參禮察訪金致光。金郊察訪尹說。活人別提徐有容。禁府都事金獻祚趙好彦。工曹佐郞南涑。監察李英敎。引儀李尙榮。尙衣別提安秀民。典籍李鎭宅金麟采高昇甲。奉常主簿車信用。宗簿主簿李儒修。尙衣別提李宗烈。引儀任遫。軍資主簿鄭東敎。典牲主簿朴宗榦。肇慶廟參奉洪大淵。明陵參奉崔廷憲。齊陵參奉李始源。大興中軍鄭信達。三陟營將趙光鉉。公山營將申光復。全羅監營中軍韓命祺。古群山僉使李始喆。西生僉使徐命基。西林僉使朴重禧。美錢僉使盧世甲。文山萬戶李春英。薪智島萬戶鄭學基。馬島萬戶鄭國鉉。濟物萬戶李仁番。吾老渠萬戶李邦榮。仇寧萬戶宋啓天。防垣萬戶朴遇周。玉江萬戶鄭亨錫。森森坡萬戶姜遇文。廢茂山萬戶高齊興。鳥嶺別將任弼殷。晴川別將王漢平。文殊別將南次彬。新文別將張福綏。慈母別將金鎭源。保山別將趙榮俊。三千權管李萬載。乾川權管金鳳瑞。乾原權管洪命龜。楸仇非權管方致寧。吾村權管朴聖翊。黃拓坡權管黃鎭。武兼張泰星權就一陳邦一姜道瑊李鎭國。訓鍊主簿洪龍僖李尙岳。宣傳官崔命健尹芮基。部將金星白李在漢南宮玾。守門將李邦翼張志近李明宇李基豐金光秀徐達秀高殷泰金光屹等偕入。上命以次進前。奏職姓名後退去。載重奏職姓名。上曰。何日當下直耶。載重曰。臣雖蒙恩點。而臣之老母。年滿八十。故不得赴任矣。上曰。然則吏參定奪作窠。今日政差出。可矣。豐之曰。昌城府使吳載重。聞其親年已過七十五歲云。揆以法例。不可赴任。改差。何如。上曰。依爲之。今日政。以在京無故人差出。可也。出擧條長城府使柳曾養。奏職姓名訖。上曰。火巢皆已釐正乎。曾養曰。已釐正矣。上曰。長城。何如。有隣曰。官樣則別不大段。而府治在湖南一道之要中。故自古稱爲宜設兵營矣。寧遠郡守趙文彦。奏職姓名。上曰。寧遠弊端。近聞益甚云。果何如耶。柱國曰。本來逋欠甚多。又因數千戶之徙往長津。前日均排之煙役。疊責於見在之些少民戶。故此爲官民之兩弊。然弊瘼蘇革與否。在於官長爲政之如何。而此人頗精明。似無難治之慮矣。山淸縣監南公轍。奏職姓名。上曰。他人則下直時。當一一下詢。而汝則與他人自別。故今日欲試汝耳。汝今年幾何。公轍曰。二十七歲矣。上曰。汝以汝之地處。少年出宰。萬一不能善治。則豈可成說乎。爲政之要。在於七事。汝先誦七事。公轍誦七事訖。上曰。何謂農桑盛也。公轍曰。謂農桑之繁盛也。上曰。若爲而可盛也。公轍曰。着實勸課則當盛矣。上曰。何謂戶口增也。公轍曰。善於撫摩。則百姓安集。自可致人口之蕃殖矣。上曰。何謂學校興也。公轍曰。講明庠序之法是也。上曰。何謂軍政修也。公轍曰。謂軍政之修擧也。上曰。軍政修擧云者。卽謂何事。公轍曰。軍卽軍卒之稱也。上曰。軍是何軍。公轍曰。臣未及赴任。故未知本邑有何軍也。上曰。非謂山淸一邑也。大抵鄕軍上京者。名色甚多。汝知之乎。此非但作宰者之急務。應擧士子。亦不可不知也。公轍曰。鄕軍上京者。如御營禁衛等軍是也。上曰。何謂賦役均也。公轍曰。謂賦稅徭役之均平排當也。上曰。何謂詞訟簡也。公轍曰。卽使無訟之義也。上曰。何謂奸猾息也。公轍曰。奸屛戢。不敢作也。上命退去。其餘諸臣。皆命只陳職姓名而退。邊將則於階下。次陳職姓名訖。退出。上命孝建持入兵曹草記。孝建承命出。卽持草記入伏。上命時秀讀訖。上曰。城外則果無佩符問政之例乎。在簡曰。臣則待罪兵判時。無問政之擧。故其例不得詳知矣。有隣曰。佩符不得出城。自是古規矣。性源曰。臣亦不曾爲問政之擧矣。好仁曰。佩符不得出城。自是近例。而臣則不當都政。故不能詳知矣。時俊曰。臣之爲兵判時。則大臣有勿來問政之令。故不得知其例矣。上命書禁府草記批答及啓目。判府訖。命退。存謙曰。明日開金井時。臣除辭朝往來乎。上曰。可矣。蓍東曰。臣亦當出往矣。上曰。亦除朝辭往來也。上曰。判尹進前。尙集進伏。上曰。軍丁皆已抄出點考乎。尙集曰。明日欲點考矣。命退。諸臣以次退出。
정조 10년
丙午七月初一日巳時。上御瑤華堂大次。承旨入侍時。右承旨李祖承。右副承旨尹行元。同副承旨朴天衡。記事官金孝建。事變假注書李貞運。記注官金健修。以次進伏訖。上命書傳敎曰。此時守令。曠官可憫。未下直守令。皆令不多日內辭朝。以外任移遷。應在除朝辭之人。竝催促申飭赴任。以全羅水使狀本觀之。特敎催促之下。邊將之辭朝後留滯。誠一痼弊。該邊將雖已混汰。此後更令吏兵曹嚴飭。洪州光陽。以臭載事。自在勘罪中。勢難遲待回啓。徒致曠官之弊。俱是弊邑。不可不擇差下送。兩邑守令竝改差。今日政各別擇差待下批。使之明日辭朝。又命書傳敎曰。兵曹參知旣在置對。參判之同罪獨逭。終涉不可。賓對亦以此有酬酢。兵曹參判尹尙東許遞。前望單子入之。待下批牌招察任。又命書傳敎曰。近來纔有不得擅行之事。雖是金石之舊典。輒稱近例云。然話頭極不美。日前兵判之以佩符無得出城事草記。大抵此制。在於大典。不知始於何年。明知其舊典之舊典。賓筵一重臣之筵奏。極爲駭然。典故之學。雖難責之。知之爲知。不知之爲不知。可也。豈敢如是容說。不可以率口之對。仍以置之。以傷朝體。當該備堂鄭好仁罷職。上曰。昌城尉時無提調。分付該曹。隨窠擬入。可也。仍親行晝茶禮。上三上香。執盞奠盞如儀。奉香祖承。奉爐行元命退。諸臣以次退出。
정조 10년
丙午七月初一日申時。上御重熙堂。軍士房承旨入侍時。左副承旨李祖承。假注書金祖淳。記注官承膺祚。記事官尹行任。檢校直閣徐鼎修。以次進伏訖。上曰。訓鍊副正望筒。催促受入。賤臣承命出。持望筒入伏。上落點訖。下敎曰。監察遷代。以都摠都事中人備擬。摠都代。則以宣傳官朴宗和擬入。賤臣承命出傳。上曰。俄下副正望。姑勿頒布。李觀成若經經歷。以此更爲擬入。賤臣承命出。還奏曰。李觀成未經經歷云矣。上曰。然則俄望仍爲頒布。吏批監察望催促。賤臣承命出傳。還奏曰。吏批政官。已出去云矣。上曰。然則以口傳差出事。分付。賤臣承命出傳。命書榻敎曰。監察有闕之代口傳差出。以右參贊李命植再牌不進推考傳旨。命書傳敎曰。旣承疏批。又當往役。如是違牌。萬萬過當。從重推考。更爲牌招。命退。諸臣以次退出。
정조 10년
丙午七月初一日酉時。上御瑤華堂。魂宮都監堂郞入侍時。都監堂上徐有隣。都廳尹㬦。同副承旨朴天衡。事變假注書李貞運。記注官金健修。以次進伏訖。上曰。誌石陪進郞廳入侍。金載謙奉凾進前。上曰。一行字數幾何。有隣曰。爲九字矣。上曰。不爲背刻。而只刻前面者何也。載謙曰。前例然矣。背刻則不能善成云矣。上曰。丈數不必多矣。年久之後。則丈數之少者爲好矣。上曰。大臣今日書之乎。載謙曰。然矣。上曰。何者爲正本。何者爲副本。載謙曰。初寫者爲副本。今日所書者爲正本矣。上曰。幾日可得盡燔乎。載謙曰。未知遲速矣。上曰。二本皆入壙中乎。載謙曰。二本中擇其善者而入之矣。上曰。今日都廳入直乎。㬦曰。臣入直矣。命退。諸臣以次退出。
정조 10년
行都承旨金頤柱坐。行左承旨趙鼎鎭式暇。右承旨李時秀魂宮直。左副承旨徐龍輔未肅拜。右副承旨尹行元坐直。同副承旨朴天衡坐直。注書金孝建仕一員未差。假注書金祖淳仕直。事變假注書李貞運魂宮直。
정조 10년
尹行元。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
尹行元啓曰。合辭方張之時。兩司無詣臺之員。事甚未安。除在外外。未肅拜人員。竝卽牌招。何如。傳曰。允。
정조 10년
朴天衡啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
朴天衡啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于金頤柱曰。軍士房承旨入侍。
정조 10년
傳于朴天衡曰。都承旨右副承旨。與大臣魂宮堂上入侍。
정조 10년
尹行元啓曰。守令署經事。命下矣。大司諫吳大益。司諫宋銓。正言鄭晩錫。執義李思祚牌不進推考傳旨及罷職傳旨。今方捧入。而大司憲李在學。掌令金星甲李之英。持平李洪載崔守魯。獻納李秀夏。正言宋翼孝俱在外。不得擧行云。何以爲之。何稟。傳曰。在外臺諫許遞。政官牌招開政。
정조 10년
尹行元啓曰。今日政新除授憲府諸臺。竝待下批牌招。以爲守令署經之地。何如。傳曰。允。
정조 10년
朴天衡啓曰。右副承旨尹行元纔已入侍。臣吏兵批兼進之意。敢啓。傳曰。知道。
정조 10년
有政。吏批。判書兪彦鎬受由。參判沈豐之進。參議徐鼎修牌不進。同副承旨朴天衡進。啓曰。判書兪彦鎬受由。參議徐鼎修牌不進。小臣獨政未安。何以爲之。敢稟。傳曰。仍爲之。以尹師國爲大司憲。李師曾高益擎爲掌令。宋民載徐有鍊爲持平。李壽咸爲獻納。韓商新爲正言。朴基正爲校理。李崇祜爲右尹。尙衣主簿李宗烈。漢城主簿李在容相換。尙衣別提安秀民。引儀李尙榮相換。
정조 10년
兵批。行判書鄭昌聖病。參判李秉模入直進。參議李亨元。參知柳誼病。同副承旨朴天衡進。副司直單尹尙東。副司果單金哲獜。
정조 10년
以執義李思祚。司諫宋銓。正言鄭晩錫牌不進罷職傳旨。傳于朴天衡曰。只推。更爲牌招。
정조 10년
傳于李時秀曰。魂宮都監堂上入侍。
정조 10년
傳于朴天衡曰。軍士房承旨與戶曹判書入侍。
정조 10년
承旨前望單子入之。徐龍輔趙衍德落點。
정조 10년
金頤柱啓曰。新除授左副承旨徐龍輔方在罷散中。何以爲之。敢稟。傳曰。敍用。待開門牌招。
정조 10년
李時秀。以墓所都監都提調意啓曰。臣與領議政鄭存謙。行判中樞府事李福源。都監提調錦城尉朴明源。行知中樞府事具善復。觀象監提調左參贊李命植。行副司直李聖圭。禮曹判書尹蓍東。行都承旨金頤柱。今日午時開金井。仍爲穿壙之意。敢啓。傳曰。知道。
정조 10년
李時秀。以禮葬都監都提調意啓曰。沙誌正燔次。誌石所監造官金載謙。下送燔造所時。依例除下直進去。所騎馬入把之意。分付京畿監司處。何如。傳曰。允。
정조 10년
李時秀。以墓所都監都提調意啓曰。今日酉時。丁字閣定礎之意。敢啓。傳曰。知道。
정조 10년
尹行元。以戶曹言啓曰。卽接廣興倉所報。則依傳敎。六月七月兩朔祿俸。更爲輸納于西部龍山坊判府事徐命善所住處。則以爲屢犯逋慢之殊。極知其萬萬惶悶。而席槀待勘之中。實無冒受常祿之望。伏地震迫。恭竢嚴譴云。祿俸不爲領受。何以爲之。敢啓。傳曰。令倉官更爲輸送。
정조 10년
尹行元。以兵曹言啓曰。刑曹近仗軍士等草供判付內。朴聖得等十一名。旣在番所。雖無同情之跡。其在懲礪之道。不可不嚴治。令兵判。待明朝開坐嚴棍爲旀。田得豐段。卽所謂所任軍士。雖不目覩。不可白放。亦令兵判。決棍放送爲旀。金福山崔順才分揀放送爲旀。金道成白東仁金厚大等段。依聖得等例。亦令兵判嚴棍爲旀。元犯是在閔大孫段。與全孝大各別嚴刑照律定配事。命下矣。依判下。朴聖得金弼慶白五乭李春三朴春得白立春金成大金春成崔貴福李福東金得興等十一名及金道成白東仁金厚大等三名。竝嚴棍十五度。田得豐決棍十度之意。敢啓。傳曰。知道。
정조 10년
尹行元。以義禁府言啓曰。時囚罪人柳誼。杖六十收贖。奪告身一等放送事。照律草記批旨內。功議區別減等。以公罪勘放事。命下矣。柳誼七代祖允昌。寧國原從功臣云。功減一等。笞五十。以公罪收贖放送之意。敢啓。傳曰。知道。
정조 10년
尹行元。以義禁府言啓曰。時囚罪人金瑞復笞五十收贖。解見任。別敍。高道寬。杖一百收贖。告身盡行追奪。金道恒徒三年定配。又五年禁錮。照律草記批旨內。如有功議。各減一等事。命下矣。金瑞復高道寬金道恒等。無功議云矣。敢啓。傳曰。知道。
정조 10년
朴天衡。以刑曹言啓曰。朴聖得等十一名。金道成白東仁金厚大等。令兵判嚴棍。田得豐亦令兵判決棍。金福山崔順才分揀放送。閔大孫全好大各別嚴刑照律定配事。命下矣。朴聖得等十一名。金道成白東仁金厚大田得豐等。竝移送兵曹。金福山崔順才放送。閔大孫全好大。各嚴刑一次後。閔大孫全羅道長興府。全好大慶尙道丹城縣。竝定配所。卽爲押送之意。敢啓。傳曰。知道。
정조 10년
敎全羅監司沈頤之書。王若曰。鎭南維而作屛。任重宣化。從下邑而按節。責在圖酬。須體惜才之衷。益勉鞠躬之義。眷玆湖南一道。實我海東重藩。水睦五十六州之星羅。國家財賦之專靠。湖嶺數千餘里之天設。民物繁殖之最稱。瓜瓞枌楡之著休。至今說周岐漢沛。橘柚稱粳之底貢。從古稱夏楊秦函。嗟。惠澤未究於遐陬。伊弊源已痼於近歲。山沿邑數穀之多寡。實難稅徭之均廛。沃瘠土民生之逸勞。尤宜風謠之詳採。惟一域難治之若此。故方伯愼揀之倍他。宋室之鎭西川。所貴趙忭之熟手。唐家之理江浙。必須韋丹之令譽。顧今日尤難其人。蓋予心自有所簡。惟卿。偏才雖合於理劇。誤錯自底於乘機。侈金豸於朝象。泮渙之辰惟予。賜玉玦於臺烏。噤默之際而卿。意亶出於委界。章胡近於顧瞻。第軫山藪之包容。略施嶺海之薄勘。玆授卿以全羅道觀察使兼兵馬水軍節度使巡察使全州府尹。卿其祗服寵命。毋替令猷。對揚惟在於觀風。詎忽憩棠之化。公明素著於恒日。宜勉束薪之方。鋤奸恤窮。恩威必濟。飭漕實廩。爬節當先。凡事爲務從便宜。而裁稟厥有實憲。於戱。金函逢奉。豈昧滌垢之私。玉樓回瞻。應切懸夢之悃。故玆敎示。想宜知悉。知製敎金履翼製進
정조 10년
丙午七月初二日辰時。上御瑤華堂。魂宮都監堂郞入侍時。都監堂上李性源徐有隣尹蓍東。都廳尹㬦。郞廳李晩秀洪義榮。右承旨李時秀。同副承旨朴天衡。事變假注書李貞運。記注官金健修。以次進伏訖。上曰。今日郞廳。皆爲任進乎。有隣曰。今日是加漆。故皆爲待令矣。上曰。今日加漆。何大臣入參乎。有隣曰。李判府事入參矣。上曰。領敦寧已出往墓所乎。有隣曰。食後出往云矣。上曰。抄啓文臣之騈儷。外面雖有風神色態。而終非程式之文矣。性源曰。自上勸課之後。四六之文。大勝於前矣。上曰。朔書榜目持入。賤臣承命持入。性源曰。臣以尙方事。有仰達者矣。本院擧行。多係緊重。而今番新除授文武兩郞廳。未免生疎。武郞廳則從近遷轉。亦似不易。令該曹。他司中另擇相換。何如。上曰。依爲之。文郞廳一體相換。可也。出擧條命退。諸臣以次退出。
정조 10년
丙午七月初二日午時。上御重熙堂。軍士房入侍時。左副承旨李祖承。假注書金祖淳。記事官李崑秀尹行任。以次進伏訖。上曰。未肅拜呈告兩司。竝牌招。守令署經。出榻敎命書傳敎曰。政府進香文。則知製敎撰進。猶有賀箋之例。外此諸上司宗親府外。亦皆用政府例。知製敎代撰。事甚無義。此後政府。自各其司撰進事。分付。祖承曰。新除授全羅監司沈頤之。時在羅州牧任所。而有除朝辭赴任之命矣。密符則以前監司李在學所佩密符傳授。敎書及諭書。則安寶後使院吏齎傳。何如。上曰。監司與兵水使有異。舊伯反面。不可無納符之擧。敎諭書下送時。別遣宣傳官齎傳密符。可也。出擧條命退。諸臣以次退出。
정조 10년
丙午七月初二日申時。上御瑤華堂。大臣魂宮都監堂郞入侍時。領議政鄭存謙。領敦寧洪樂性。判府事李福源。都監堂上李性源徐有隣尹蓍東。都廳尹㬦。郞廳李晩秀洪義榮。行都承旨金頤柱。右承旨李時秀。右副承旨尹行元。記事官金孝建。事變假注書李貞運。記事官李崑秀尹行任。以次進伏訖。上曰。墓所役事。方至何境。樂性曰。今月內。當畢役矣。上曰。物力。何以區劃乎。通京都監錢米合爲幾何。有隣曰。米則一千八百石。錢則二萬三千兩矣。禮葬都監物力。亦入其中矣。上曰。只此數。何以修理乎。有隣曰。修理物力。欲與戶曹分半擔當矣。蓍東曰。聞錦城尉言。則墓所之所劃錢一萬一千餘兩。而兩都監所送爲五千餘兩矣。錢則六百兩。今方加下。皆用於募匠工錢云矣。樂性曰。壬申比戊申減三千兩。今番比戊申。又減三千兩矣。補土之役甚鉅。此則以轝士餘軍取用矣。今有六千兩。可以支用矣。上曰。善爲區劃。可也。今則無他道理。初令常賑秏。取用於祭需。而使各道監營及賑廳。分半當之矣。此事與戶惠堂相議爲之。好矣。樂性曰。關西小米取用。何如。上曰。關西小米取用。甚重難矣。存謙曰。下敎至當矣。樂性曰。某處財貸用與否。未及詳知。祭需價米中。相議貸用。好矣。上曰。此則與戶判相議也。有隣曰。貢價餘錢。取用。何如。上曰。常賑秏斂錢。以當祭需價米。而此是出於民者。先朝壬申。特命以常賑秏除減。俾勿再斂。今番亦用此例矣。若又以此錢推移。則甚重難矣。樂性曰。六千兩亦似不足矣。上曰。比戊申加倍。則豈不過乎。財物非足惜也。以有限之財。應不急之需。豈可成說乎。當此經費匱乏之時。水旱盜賊之慮。不可不深思。而有都廳焉。有郞廳焉。而如是濫用。豈成說乎。不善用之罪。責之。可也。烏在量入爲出之義乎。樂性曰。都廳處。亦以此事言及矣。上曰。無價之役。何以責之乎。勢將加劃。而非惜費之本意矣。常賑秏關西穀。俱非可論。六千兩分定於五軍門。兵曹則不過各爲數百兩耳。明日都監堂上中。有往審人云。以此筵敎本意。詳傳於都監提調。俾知予意。非惜財也。專出於不欲過戊壬兩年之意也。壬申戊申儀軌中。更爲抄出。卿等停當後。草記。分定於京軍門。可也。樂性曰。墓所都監所用材木。方有不足之患。而他無推移之道。數亦不多。自都監往復戶曹。以爲量宜取用。何如。上曰。依爲之。出擧條上曰。徐判府事去就。何以則爲好耶。敦諭之日日往復。殆近屑越。不可以醫官之罪。一向引義。誠心敦迫。則或可入城耶。以此大臣之處地。豈有一分歇後之心乎。此則非所可論。朝廷之上。更無可言之事。宜卽造朝矣。存謙曰。臣則以爲。自長湍上來之後。不可一任遜荒矣。上曰。卿等之意。亦如此乎。樂性曰。去就非他人可知。而啓辭停止。亦可見公議。似無不可入之事矣。上曰。予適有酬應。未及敦召。明間可以敦迫。而一入之後。似不可復出矣。存謙等曰。然矣。命退。諸臣以次退出。
정조 10년
丙午七月初二日酉時。上御重熙堂。軍士房承旨與戶曹判書入侍時。左副承旨李祖承。假注書金祖淳。記事官李崑秀尹行任。戶曹判書趙時俊。以次進伏訖。上曰。石物役事。今至何境。時俊曰。非久當始鐫字之役矣。上曰。今番三都物力。能無不足之慮否。時俊曰。本曹經用。蕩然已久。安得無不足之嘆乎。禮葬及支勅所需。以今財力。萬無支用之道矣。上曰。今日則墓所都監。無材木進排事耶。時俊曰。頃已優數輸送。故自無更求之事矣。又奏曰。臣以內局蔘黃事。欲有仰達者矣。大抵應捧之數。足可支當一年之用。而近來別貿一事。甚爲貢人之弊。若或持難。則移關相續。甚可悶矣。上曰。別貿一事。予則全然不知矣。然則。不可不各別申飭。卿以此筵話敷演。出擧條。好矣。時俊曰。今番別劑丸藥所用牛黃六十部。自內局移關地部。使之別貿。而惠廳元貢牛黃。三月九月外。逐朔受價者。合爲一百九十三部。雖以二十二部。添入臘劑。而所餘尙爲一百七十一部。且地部別貿臘藥牛黃百部。又在於元貢之外。以此元貢。別貿需用。爲其一年。斷無不足之理。而忽創十年以後所無之例。責以年例外別貿。則後弊難言。不可不一番仰稟。故敢此仰達矣。上曰。別劑用下。姑舍是。雖以進上臘藥言之。院儲之不足。如有別貿之時。則必經筵稟或草記。然後分付該曹。自是定式。而況此別劑所入之初。不草記直爲移關。數爻多寡。不須較計。而有違定式。且關後弊。當該提調。從重推考。掌務官令該府拿問嚴處。更待該院草記施行。可也。出擧條時俊曰。頃者有貢人舊遣在蕩減之命。而仍値哀疚之時蕩減別單。尙未啓下。而旣有成命。修整別單以入乎。敢此仰達矣。上曰。依爲之。早以此事。欲爲措辭下敎。而未果矣。諸道舊還蕩減。數至二十萬。伊時蠲惠。蓋欲廣慶。而到今事變之後。外邑擧行。如有一毫不實之弊。使民未蒙澤。吏緣爲奸。則事之無義。孰甚於是。今若言之不忍。任其虛實相混。大非當初爲民之本意。令廟堂措辭行會。嚴飭諸道。分俵實數。派及眞僞。自有按査之擧。俾勿看作例飭。各別惕念擧行。或有不謹。先自道伯。首被不察之罪。以此亦爲分付。可也。出擧條命書傳敎曰。左副承旨右副承旨聞有實𧏮。竝許遞。前望單子入之。仍命退。諸臣以次退出。
정조 10년
行都承旨李秉模坐。行左承旨趙鼎鎭坐直。右承旨柳誼坐。左副承旨李時秀坐。右副承旨趙衍德魂宮直。同副承旨朴天衡坐直。注書金孝建仕一員未差。假注書金祖淳仕直。事變假注書李貞運魂宮直。
정조 10년
傳于趙衍德曰。右副承旨與禮葬都監堂郞入侍。
정조 10년
傳于趙鼎鎭曰。左副承旨入侍。
정조 10년
備忘記。永宗僉使李文喆下直。長弓一張。長箭一部。片箭一部。筒兒一箇賜給。
정조 10년
傳于朴天衡曰。承旨前望單子入之。待下批牌招察任。
정조 10년
承旨前望單子入之。李秉模柳誼落點。
정조 10년
以禮曹今月二十六日梓室上字親書時。代奠官告由單子。傳于朴天衡曰。以親奠磨鍊。
정조 10년
以禮曹今月三十日梓室結裹後別奠單子。傳于朴天衡曰。以親奠磨鍊。
정조 10년
以政院開門標信不得祗受取稟。傳于趙鼎鎭曰。宣傳官一員。申後已有待令之命。則不知去處。已萬萬駭然。況承旨來詣。標信又下。而元無待令之事。尤極無狀。大臣之因此。不得趁時出去。致有此政院啓稟之擧。當該宣傳官。令兵曹決棍汰去。設置承傳。此等事不能檢飭。有此前所未有之擧。入直承傳宣傳官汰去。一廳之事。常時不能檢察。行首宣傳官亦爲汰去。
정조 10년
傳于朴天衡曰。宣傳官汰去代。令該曹口傳差出。
정조 10년
兵曹口傳政事。以李仁秀金鎭鼎爲宣傳官。
정조 10년
傳于李秉模曰。向以末仕積滯事。有所申飭者。大抵臨政。或以低擬者點下。則首擬之人。無罪轗軻。至於多年。此朝家啓其積薪之弊。心常嗟惜。今見虛司果謄入者。末仕及雜岐當出六品人之積滯者。癸卯冬政。爲最久。此後申飭。與他虛果間間參擬。且以積仕次第言之。癸冬以下積仕人。先爲收用後。次擬次年。可也。惟李景禧一人。以昨冬未點者。拈出先擬。殊非循次之本意。當該吏曹堂上。推考。
정조 10년
趙鼎鎭啓曰。卽者中樞府錄事來言。行判中樞府事徐命善。以爲。伏承臣子不敢聞之敎。驚惶震剝。求死不得。進詣金吾門外。恭俟鈇鉞之誅云。係是大臣去就。敢啓。傳曰。知道。卿若不造朝。是使予有食言之失悲於敦迫。未暇長語。卿須深諒深諒事。更遣坐直承旨傳諭。與之偕入。
정조 10년
朴天衡啓曰。卽者義禁府都事來言。行判中樞府事徐命善。今方待命於金吾門外云。係是大臣去就。敢啓。傳曰。知道。
정조 10년
以京畿監司抱川縣老人加資稟處事啓本。傳于朴天衡曰。政官待明朝牌招開政下批。
정조 10년
行都承旨金頤柱書啓。臣敬奉聖諭。馳往傳諭于西部龍山坊兄弟井洞契行判中樞府事徐命善所住處。則以爲。臣之日前附奏。畢陳衷曲。竊自意。以我聖上天地父母之心。體諒臣哀憐臣。區處之命。必當不日乃下。卽者知申臨宣聖旨。促臣入城。令臣登筵。臣奉讀以還。大失所圖。此莫非臣不忠無狀誠未格天之致。撫躬慙悼。寧欲無生。噫。臣之屛處俟勘。月已再易。節又初換矣。首尾危言。有峻無緩。終始迷執。有死無變。優其恩禮。將以援拔。而徒添賤臣逋慢之辜。愼其去就。將以報答。而反致朝綱壞損之歎。自古名忝大臣。而遭罹奇怪者。亦復何恨。而其凌踏之狼藉。未有如臣。敦勉之隆摰。亦未有如臣。臣今辭已竭矣。計已窮矣。不進則退。理之常也。惟欲遠遯鄕廬。閉戶蟄伏。一以示自分僇廢之志。一以贖虛辱殊遇之罪。而特以家近卜隧之地。誠切攀紼之願。姑且遲徊於城闉咫尺。雖其來固有說。往亦有待。而公議之轉益層激。王人之相續來守。未必不由於釁累蹤跡。不遐伊邇之故。臣蹙蹙靡騁。俯仰罔措而已。儻蒙聖慈終垂庇覆。不欲遽置重典。以全生成之大德。則收還偕來。任其行止。實爲曲遂微物之一政。至於今日方命之罪。不可不先命攸司。從重勘處。臣不任翹首雲天。攢祝顒竢。臣旣承偕入之命。姑爲仍留之意。敢啓。答曰。知道。意謂卿之聞命卽發。予方臨軒待卿。觀此書啓。大非所望於卿者。以卿國耳公耳之誠。安有此邁邁之擧乎。卿於今番事變之後。衆口群咻。積受噂沓。一則滄桑。二則滄桑。日作敦諭中敲撼云云。誠非架空臆逆之辭。然予惟在。豈使卿一日不安於朝。卿義理主人也。休戚當與朝廷共之。一已夷險。不宜較計。奈之何普讓愈堅。致煩予悲疚酬應耶。卿聞昨筵說話。又復棲遑。此卿愛予。不若愛己也。不科卿待之若是太薄。到此予欲無言。予欲無言。卿須卽速造朝。無負予如渴之望。卿或如前退處。不念進身之圖。則予當躬往逆之。更冀卿之深諒也。卿更爲傳諭。期於偕入。申飭之下。書啓往來。稽滯極矣。卿則遞差。院吏令攸司科治。
정조 10년
傳于朴天衡曰。昨於諸大臣登筵時。有筵敎。卿必聞知。此不多諸卿聞筵敎。豈可不卽日入城。予方待卿簉朝。遣知申傳諭。卿須隨承宣登筵事。卽爲傳諭于徐判府事。與之偕入。
정조 10년
朴天衡啓曰。判府事徐命善。依下敎來待矣。傳曰。入侍。
정조 10년
李秉模。以墓所都監都提調意啓曰。今日午時開金井之由。纔已啓達矣。金井正中。穿至一尺許。則土性堅潤。色品黃赤。中心土入帒監封。御覽次。三物所郞廳洪守榮齎持入送。而取土處還卽堅固塡實後。以白木甲帳一浮。蓋覆封標。又以六油芚加覆。仍爲守直之意。敢啓。傳曰。知道。
정조 10년
朴天衡。以備邊司言啓曰。本司武郞廳申偗。奔走勤仕已滿十五朔。依例六品遷轉事。捧承傳施行。何如。傳曰。允。
정조 10년
禁府啓目。向前李夔。朴猷換等議處云云。竝只以此照律。何如。判付啓。依允。
정조 10년
丙午七月初三日卯時。上御重熙堂。左副承旨入侍時。左副承旨徐龍輔。假注書金祖淳。記事官李崑秀尹行任。以次進伏訖。上曰。吏曹政色書吏中事知者一名。使之待令。賤臣承命出。回奏曰。事知書吏。待令矣。上曰。向因前吏判李命植筵稟。末仕出六人積滯者。考其年數。次次遷轉之意。申飭矣。今見政望。則年久沈滯者。皆見漏其新陞六者入望。大違申飭之意。後勿如是事。分付。賤臣承命出傳。上曰。承旨筵退後。問於吏曹。末仕出六積滯人數。錄入可矣。命退。諸臣以次退出。
정조 10년
丙午七月初三日巳時。上御瑤華堂。大臣魂宮都監堂上入侍時。判付事李福源。魂宮都監堂上徐有隣。都廳尹㬦。郞廳洪義榮李晩秀。左副承旨李時秀。事變假注書李貞運。記注官承膺祚。以次進伏訖。上命時秀讀御製碑文。上曰。生卒月日。欲插入於編末。而有重疊之病矣。然而不書月日。終涉欠闕矣。上曰。前後面皆書之乎。福源曰。表石則前面大字。後面陰記。碑碣則篆首書之。其下列書耳。上曰。神道碑。先朝陵寢多行之。而但自下撰進之文。故近來只用表石。今則此文乃予之親撰者。則以神道碑爲之。別立表石陰記。可也。福源曰。書壬寅九月干支日某月某則似合宜矣。上曰。大臣試思之。合商量處刪潤付標以入。詳考大小閏月。而以崇禎紀元後三壬寅某月日立。書之。可也。上命退。諸臣以次退出。
정조 10년
丙午七月初三日申時。上御瑤華堂。都監堂上入侍時。魂宮都監堂上李性源。禮葬都監堂上李性源趙時俊。右副承旨趙衍德。記事官金孝建。事變假注書李貞運。記注官承膺祚。記事官李崑秀尹行任。以次進伏訖。上曰。碑石有欠處。何如。在簡曰。似有微欠。故今方加磨矣。上曰。今番以碑銘撰下。碑石從大小覓得。可也。上曰。何間畢役乎。時俊曰。數三日後當畢役矣。上曰。光明殿役事。何間始之。時俊曰。爲善堂畢役後。始之矣。上曰。卿之所見。果無欠耶。在簡曰。以臣所見。盡美無欠矣。上曰。自甲辰冊封之後。凡係絲綸。只書以東宮。未嘗稱世子二字者。隱痛在心故也。凡於文字間。見此二字。則心焉惕怛。不忍見之。今番欲只書諱字。卿等之意。如何。性源等曰。此雖出於聖孝之無窮。而只書諱字。恐於事體。有未安耳。上謂在簡時俊曰。卿等先退。可也。上曰。左承旨入侍。趙鼎鎭承命進前。上曰。大臣今已來待北所云。傳諭入侍。判府事徐命善承命進前。上曰。卿入來。予心萬幸矣。命善曰。緣臣無狀。貽憂於上。雖無人言。臣以何顔。復立朝端乎。上曰。此是卿命數所關。故當此事機。卿之乞解時。恨不許之矣。命善曰。人言旣如是罔極。則臣之尙今苟延。誠冥頑矣。上曰。卿則初不入閤內。別無引義之端矣。命善曰。遭此大事。知與不知。安敢向人言乎。臣之餘生。未知幾何。而只乞得借殘喘。上曰。卿之處地。積忤一世。況今番事。尤是情外之情外乎。命善曰。久不見天顔。請仰瞻矣。伏聞近來極熱。逐日躬臨。水剌之節。頓不如前云。下情不勝焦憫矣。上曰。予則善過。亦不服藥。逐日往來。蓋爲消遣而然矣。此後予亦豈無一時乎。命善曰。來頭必有本支百世之慶。而目今悠悠萬事。惟在於保嗇聖躬而已。上曰。內乘擬望都監發巡。須卽擧行。可也。命善曰。臣是蒙恩再生之人。伏望勿以職事責之。上曰。不發巡則勢將闕巡。其可成說乎。命善曰。此則不敢承命矣。上命書傳敎曰。左副承旨聞有實恙。勢難行公云。許遞。前望單子入之。待下批牌招察任。鼎鎭曰。刑曹判書金魯鎭。旣以大臣偕來事進去。大臣入城。則事當隨往所到處。修入書啓。而直自江上。徑歸私次。揆以事體。殊甚未安。推考警責。何如。上曰。依爲之。都承旨徑歸私次。亦甚未安。卿則拘於格例。雖不請罪。不可無警。一體推考。可也。命退。諸臣以次退出。
정조 10년
行都承旨李秉模坐。行左承旨趙鼎鎭坐。右承旨李亨元坐直。左副承旨未差。右副承旨尹行元坐直。同副承旨朴天衡魂宮直。注書金孝建仕一員未差。假注書金祖淳仕直。事變假注書李貞運魂宮直。
정조 10년
趙鼎鎭啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
趙鼎鎭啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于朴天衡曰。下直守令留待。
정조 10년
傳于李秉模曰。都承旨左承旨與下直守令入侍。
정조 10년
傳于趙鼎鎭曰。吏房承旨入侍。
정조 10년
傳于趙鼎鎭曰。右副承旨與魂宮都監堂郞入侍。
정조 10년
傳于尹行元曰。結裹時所用別監。輪臺板曳索別監。下玄室轆輕別監。大轝前侍衛別監。大轝火鐵燭籠別監。大轝及神帛轝要轝前三色燭籠別監。發靷時內下五色燭籠別監。皆亦磨鍊。與掖庭署謄錄。多有參差。更令禮葬都監。相考各都監謄錄。具別單草記。望定點下。定於明日。別單亦令明日內。修正以入。
정조 10년
備忘記。礪山都護府使曺命楫。玉江萬戶鄭亨錫。仇寧萬戶宋啓天下直。各長弓一張。長箭一部。片箭一部。筒兒一箇賜給。
정조 10년
有政。吏批。判書兪彦鎬受由。參判沈豐之進。參議未差。行都承旨李秉模進。啓曰。判書兪彦鎬受由。參議未差。小臣獨政未安。何以爲之。敢稟。傳曰。仍爲之。
정조 10년
以定州牧使望筒。傳于李秉模曰。首擬是緊任。副末是纔遞外任人。銓曹之檢擬。殊無意義。當該銓官推考。更令擬入。
정조 10년
以定州牧使望筒。傳于趙鼎鎭曰。雖有擇差之命。出自宰列。不近太過。此望筒更爲擬入。以李在學爲兵曹參判。尹行元爲兵曹參知。洪秀輔爲同義禁。李家煥爲定州牧使。
정조 10년
兵批。判書鄭昌聖病。參判李在學未肅拜。參議未差。參知尹行元未肅拜。行左承旨趙鼎鎭進。副護軍單李之英金星甲。副司直單李在學趙尙鎭徐龍輔李祖承尹行元李洪載崔守魯李秀夏。副司果單宋翼孝。
정조 10년
都摠管前望單子入之。具允鈺落點。
정조 10년
知義禁前望單子入之。李文源洪良浩落點。
정조 10년
記事官金珍恪書啓。臣敬奉聖諭。馳往傳諭于南部薰陶坊苧廛洞行判中樞府事徐命善所住處。則以爲。臣怵迫嚴命。雖不得不冒入城闉。至登天陛。而若其危臲之情。僇廢之志。固自如也。出入班聯。亦不敢生意。況可以應接職務。自同無故乎。昨以此意。猥陳前席。而今又史官臨宣聖旨。誨諭至此。臣苟有一分轉動之勢。雖甚無狀。豈忍以此時。重貽中朝之憂惱乎。巡綽之緊急。禁直之苟簡。臣非不知。而廉防亦重。公議可畏。反復思量。末由擧行。方命之誅。無以自解。惟願遄被威譴。少謝積愆云矣。敢啓。傳曰。知道。申牌已近。尙此持難。今日發巡。其將闕却。處義雖重。獨不念宿衛之至嚴乎。雖至闕巡。決無代察之擧。卿須諒之諒之諒之。內乘李堯憲。聞有病故。方命改差。其代與堂上內乘之代。卽爲擬入事。更爲。傳諭。
정조 10년
記事官金珍恪書啓。臣敬奉聖諭。馳往傳諭于南部薰陶坊苧廛洞契行判中樞府事徐命善所住處。則以爲。卽者史官又宣聖諭。以夜巡之點放。內乘之擬望。誨飭屢勤。緣臣無狀。致煩酬應。臣罪至此。尤合萬殞。臣之處義。固無關於兩件擧行。而昨日冒入城闉。今日冒當職事。少無顧忌。殆若固有。則僇廢之說。自歸虛飾。放恣之誚。勢所必至。此臣所以旣陳於筵席。又陳於附奏。重言復言。支離而不敢止者也。自朝至夕。責敎連下。臣若於此。又不奉承。則是以無關處義之事。徒煩酬應而已。國體臣分。所傷非細。臣謹當依下敎。擧行云矣。敢啓。傳曰。知道。
정조 10년
同副承旨朴天衡書啓。臣敬奉聖敎。馳往傳諭于金吾門外行判中樞府事徐命善待命所。則大臣今方造朝。臣則先爲入來之意。敢啓。傳曰。知道。
정조 10년
兵曹口傳政事。以朴基豐李海愚爲兼內乘。
정조 10년
趙鼎鎭啓曰。今日之雨。大報壇墻垣頹圮。以至數十間。宮墻守護。何等嚴重。而兵曹尙不草記。事甚駭然。當該入直堂郞。所當重勘。而本院請推之外。無他可施之罰。何以爲之。敢稟。傳曰。爲先推考。
정조 10년
趙鼎鎭啓曰。卽者兵曹郞廳來言。參議李亨元入直矣。移拜承旨。判書鄭昌聖呈辭受由。參判李在學在外。參知尹行元未肅拜。無以推移入直云。參知卽爲牌招。何如。傳曰。判書牌招入直。
정조 10년
傳于趙鼎鎭曰。兵曹堂上未差之代。前望單子入之。待下批牌招察任。
정조 10년
兵曹堂上前望單子入之。參議柳誼落點。
정조 10년
傳于趙鼎鎭曰。該房事萬萬駭然。削職。
정조 10년
李亨元啓曰。右副承旨趙衍德。纔已削職。出去矣。伴直無人。行左承旨趙鼎鎭。所當牌招。而拘於廳規。不得請牌。何以爲之。敢稟。傳曰。前望單子入之。待下批牌招察任。
정조 10년
承旨前望單子入之。尹行元落點。
정조 10년
李亨元啓曰。兵曹判書鄭昌聖牌不進推考傳旨。今方捧入。而特敎之下。如是違牌。不爲入直。事甚未安。更卽牌招。何如。傳曰。允。
정조 10년
傳于李亨元曰。兵曹判書更爲牌招。
정조 10년
以全羅監司狀啓。各穀留庫中限二萬石加分事。傳于李秉模曰。依狀請施行事。回諭。
정조 10년
以宣傳官金樂豐病親呈辭。傳于朴天衡曰。給由。在外宣傳官改差。令該曹口傳差出。
정조 10년
兵曹口傳政事。以具埱爲宣傳官。宣傳官李海愚。前內乘李堯憲相換。
정조 10년
朴天衡啓曰。明日次對。兩司長官當爲進參。大司諫吳大益。待開門牌招。何如。傳曰。雨勢如此。次對後日次來會。
정조 10년
尹行元。以魂宮都監都提調意啓曰。魂宮正堂以下諸處修補造成之役。今已完畢。塗褙修掃等事。當爲次第擧行。而各樣工匠。略干留待之外。竝與募軍而放送。郞廳監造官往來看檢。輪回入直之意。敢啓。傳曰。知道。
정조 10년
朴天衡。以禮葬都監提調意啓曰。御製神道碑銘篆字書寫官實預差及表石陰記書寫官。竝別單書入之意。敢啓。傳曰。知道。表石陰記書寫官預差。不爲磨鍊。事甚疎漏。豈以前差之李命植仍用乎。然則碑銘書寫。又以預差啓下。此別單更爲釐正付標。可也。
정조 10년
朴天衡。以墓所都監提調意啓曰。本都監當初物力分排時。米木布區劃之數。比戊申合作錢。四千八百二十兩。減數取用矣。目今本都監物力餘存之數。實無來頭支用之望。勢不得不更爲區劃。有不敢一準戊申之數。以三千八百二十兩。分排於五軍門。別單書入。而魂宮禮葬兩都監。亦爲就此中量宜劃給。何如。傳曰。允。
정조 10년
李亨元。以兵曹言啓曰。依下敎。傳旨捧入政院書吏朴在默。決棍五度。堂后隨廳使令李枝成。決棍十五度之意。敢啓。傳曰。知道。
정조 10년
李亨元。以兵曹言啓曰。依下敎。偕來所出去政院書吏金漢文捉來。決棍三度之意。敢啓。傳曰。知道。
정조 10년
李亨元。以兵曹言啓曰。卽接西營入直哨官趙相麟牒報。則明禮門北邊舊築宮墻六間許。因雨頹落云。爲先令紫門監。以杻把子。堅實圍排。急速修築。而把守軍兵。西營入直禁衛軍二十名除出。限修築間。嚴加守直之意。分付。何如。傳曰。允。
정조 10년
李亨元。以訓鍊都監言啓曰。本局字內。肅靖門東邊體城頹圮處。改築所用石子。今七月初四日爲始。東郊甫洞近處。浮出取用之意。敢啓。傳曰。知道。
정조 10년
李秉模。以禁衛營言啓曰。本營哨官李邦億。身病猝重。勢難察任。改差。何如。傳曰。允。
정조 10년
李亨元。以禁衛營言啓曰。本營字內。明禮門北邊宮墻舊築六間許頹圮處。令該營把守事。自兵曹草記矣。西營入直軍二十名除出。將校率領。限修築間。嚴加守直。而元入直軍四十名內。二十名除出。則宮墻外巡邏。勢難分排。出番鄕軍十五名添入。以爲警巡之意。敢啓。傳曰。知道。
정조 10년
義禁府照目。兵曹參知李夔。佐郞朴猷煥等矣。李夔段。莫重淸嚴之地。有此驚駭之事。而身居宿衛。不卽登聞。事極可駭罪。朴猷煥段。差備近處。鬪鬨狼藉。而不能禁戢。常時檢束之不嚴。推此可知。以此照律罪。各杖八十收贖。奪告身三等。竝只私罪。奉敎依允爲旀。李夔乙良。議減一等。朴猷煥乙良。功減一等爲良如敎。
정조 10년
丙午七月初四日卯時。上御誠正閣。吏兵房承旨與下直守令入侍時。行都承旨沈豐之。行左承旨趙鼎鎭。記事官金孝建李崑秀尹行任。以次進伏訖。上命守令進奏職姓名。礪山府使曺命楫進奏。上曰。惕念爲治。可也。德源府使李元謙進奏。上曰。爾則當善治矣。豐德府使吳載重。碧潼郡守李漢佐等進奏。命除七事。全義縣監黃胤錫進奏。上曰。初倅乎。胤錫曰。年前待罪木川。今又除職矣。上曰。汝家何處。胤錫曰。居在興德矣。泗川縣監金胤行。咸悅縣監趙命喆。蔚珍縣監洪致範等進奏。命奏七事。藍浦縣監宋景瑞進奏。上曰。汝知特除之意乎。景瑞曰。不任惶恐矣。上曰。下去善爲之。可也。沃溝縣監李昌會進奏。上曰。汝將何以爲治。昌會曰。竭誠奉公矣。上曰。各別操心。可也。山淸縣監南公轍進奏。命除七事。上曰。何日發行乎。公轍曰。今日離發伏計矣。高靈縣監朴升壽進奏訖。命退。諸臣以次退出。
정조 10년
丙午七月初四日辰時。上御瑤華堂。魂宮都監堂郞入侍時。都監堂上李性源徐有隣尹蓍東。郞廳洪義榮李晩秀。右副承旨趙衍德。同副承旨朴天衡。事變假注書李貞運。記注官金健修。記事官李崑秀。以次進伏訖。上曰。碑前後字數幾何。性源曰。爲五百六十字矣。有隣曰。添奉敎書則加爲二行矣。上曰。禮葬都監堂上入侍。李在簡承命進前。上曰。碑石得之乎。在簡曰。得之矣。上曰。得於何處。在簡曰。慶恩府院君家山下石也。上曰。慶恩山所何處。在簡曰。高陽也。上曰。廣幾何。長幾何。在簡曰。長七尺。廣二尺三寸矣。上曰。表石長廣。何如。在簡曰。二尺八寸矣。性源曰。七尺碑恐似過大矣。在簡曰。喪禮則表石用五尺之制。若過五尺。則別單改付標。恐似合宜矣。上曰。雖過尺量。觀其樣好而爲之。可也。上曰。別監容入數。別單書入。可也。上曰。大臣發巡與否。知入。可也。賤臣承命出問還奏曰。大臣以有情勢。不敢承命云矣。上命書傳敎曰。兼察之後。又令本帥當次日入來發巡。事面極爲苟艱。俄令從事官。傳予此意。而卿之又復固執。萬萬過當。今夜雖至闕巡。決無副施之理。至於內乘闕窠之尙不擬入。致使單官。屢朔滯直。且聞其病勢。將有汚穢淸禁之慮。兼內乘有無。元無緊關。卿何不深諒事體之莫重耶。仍傳曰。遣史官。以此意傳諭於徐判府事。發巡及擬望與否。卽爲回奏。命退。諸臣以次退出。
정조 10년
丙午七月初四日申時。上御重熙堂。吏房承旨入侍時。左副承旨趙衍德。假注書金祖淳。記事官李崑秀尹行任。以次進伏訖。上覽墓所都監別單。下敎曰。單子紙。自有品式。而此則用半割紙。草草書呈。太不成樣。誠駭然矣。衍德曰。各司別單書入。自有規式。而今玆都監別單。以半割紙草草書錄。全不成樣。事體所在。誠極駭然。當該郞廳。合施重勘。而本院請推之外。無他可施之罰。何以爲之乎。敢此仰達矣。上曰。當該郞廳。拿處。可也。出擧條命書榻敎曰。墓所都監郞廳拿處。命書傳敎曰。都承旨多兼藥院副提擧。故副提擧則兼帶禁堂。自在應遞之科。左承旨以下仍帶。卽亦不易之例。而今日政都承旨所帶金吾。不待副提擧望筒下批。徑先差代。然則左承旨兼帶。今不竝爲差代。事之疎漏。莫甚於此。且係官方。去就不可無警。當該銓官遞差。命書傳敎曰。摠管中時帶金吾人。許遞。前望單子入之。待下批牌招察任。命書傳敎曰。未肅拜及時帶承旨禁府堂上許遞。前望單子入之。待下批牌招察任。上曰。新除授承旨牌招。出榻敎命書榻敎曰。宣傳官李海愚。與前內乘李堯憲口傳相換。命退。諸臣以次退出。
정조 10년
行都承旨李秉模病。行左承旨趙鼎鎭坐。右承旨李亨元坐。左副承旨李祖承坐直。右副承旨尹行元坐直。同副承旨朴天衡魂宮直。注書金孝建仕一員未差。假注書金祖淳仕直。事變假注書李貞運魂宮直。
정조 10년
李亨元。以都摠府言啓曰。今日入直內三廳武兼禁軍及軍兵等。中日習射。請出標信。傳曰。後日次爲之。
정조 10년
傳于李亨元曰。左副承旨與禮葬都監堂上入侍。
정조 10년
傳于李亨元曰。左副承旨入侍。
정조 10년
以吏曹判書兪彦鎬三度呈辭。傳于李亨元曰。辭單勿施。牌招開政。
정조 10년
李祖承啓曰。吏曹判書兪彦鎬牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 10년
李祖承啓曰。吏曹判書兪彦鎬牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招開政。何加。傳曰。允。
정조 10년
趙鼎鎭啓曰。吏曹判書兪彦鎬再牌不進。推考傳旨。今方捧入。而開政命下之後。連事違召。終不承膺。事體所在。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 10년
傳于趙鼎鎭曰。左承旨與魂宮都監堂上入侍。
정조 10년
以京畿監司狀啓。通津府使擇差下送事。傳于趙鼎鎭曰。兩年五遞。民邑之受弊可悶。今日政。各別擇差。漕轉三時。不可一刻曠官。待下批明日辭朝。
정조 10년
傳于趙鼎鎭曰。適閱春坊日記。戊申年則依乙酉年例。發靷則有堂上衙門。堂郞各一員外。百官各司一員進參。今番依此擧行事。分付。
정조 10년
以宣傳官望筒。傳于李亨元曰。旣已決棍。汰去分揀。
정조 10년
以漢城府良人文泰允妻金召史一胎生三男單子。傳于李亨元曰。詳考諸道。米石題給之例。令該廳擧行後。草記。仍令依此定式。
정조 10년
傳于尹行元曰。新除授承旨牌招察任。
정조 10년
兵曹口傳政事。副司果單李海愚。
정조 10년
傳于李亨元曰。騎省番次苟艱。在外參判催促上來事下諭。
정조 10년
李亨元啓曰。內醫院副提調望。行左承旨趙鼎鎭。以趙衍德誤書。至蒙受點。兩承旨姓則同。名則異焉。原單子中名字。改付標以入。而當該注書之不能審愼。極爲駭然。所當重勘。而本院請推之外。無他可施之罰。何以爲之。敢稟。傳曰。注書爲先推考。原單子姓名。改付標以入。可也。
정조 10년
李秉模。以禮葬都監都提調意啓曰。結裹時所用別監。輪臺板曳索別監。下玄室轆轤別監。大轝前侍衛別監。大轝火鐵燭籠別監。大轝及神帛轝腰轝前三色燭籠別監。發靷時內下五色燭籠別監。皆亦磨鍊。與掖庭署謄錄。多有參差。更令禮葬都監。相考各都監謄錄。具別單草記。望定點下。定於明日。別單亦令明日內修正以入事。命下矣。取考各都監謄錄。則魂宮謄錄。元無別監名色。墓所謄錄。只曰靈轝。自丁字閣詣隧道閣時。曳梓室官及侍衛別監等分立左右。奉梓室於輪轝上云。而別監名數。亦不載錄。本都監謄錄。大轝前扶策別監二十人。神輦前侍衛別監十六人外。他無別監擧論處。似因結裹時及輪臺板曳索下玄室時。轆轤別監。俱是自內擧行。故都監不能詳知而然。至於各色燭籠。自都監擧行者。故差備別監名數。雖非謄錄所載。一體磨鍊。別單書入之意。敢啓。傳曰。知道。詣隧道閣時。侍衛別監及輪臺曳索別監。轆轤別監。俱非自內擧行之事。都監不可無持揮之擧。豈可以掖庭署謄錄爲主乎。一依別單存減數。載之儀軌。仍卽捧甘掖庭署。使之依此數修整望單。且觀別單。各項差備別監。至延禧門。傳授於忠贊衛云。然則到闕門。當更傳於捧持軍乎。雖以常時擧動言之。別監到闕門。傳給燈籠軍。吉凶之禮。宜無異同。忠贊衛差備。如不仍用於行路。則忠贊衛燭籠差備。竝除之。可也。
정조 10년
趙鼎鎭。以禮葬都監都提調意啓曰。表石陰記書寫官預差江華府留守朴祐源。前已啓下。故今番不爲磨鍊之意。敢啓。傳曰。知道。
정조 10년
李亨元。以戶曹言啓曰。貢人舊遺在七千石蕩減事。命下矣。各貢戊戌餘遺在中七千石分排蕩減實數。別單書入之意。敢啓。傳曰。知道。
정조 10년
趙鼎鎭。以戶曹言啓曰。卽接廣興倉所報。則依傳敎。六月七月兩朔祿俸。更爲輸送于判府事徐命善家。則以爲。臣雖冒入城闉。情勢之危蹙則自如也。晏然受祿。義所不敢。惟願遄被方命之誅云。祿俸不爲領受。何以爲之。敢啓。傳曰。令倉官更爲輸送。
정조 10년
尹行元。以兵曹言啓曰。去夏等能麽兒考講時。都摠府經歷趙文彦。武臣兼宣傳官鄭宅信。部將李東鉉二次不通。訓鍊院主簿趙道源。武臣兼宣傳官李明會李柱完。守門將方宗規鄭治臣一次不通。依定式。竝從重推考。何如。傳曰。不緊之事。非其時也。能麽兒堂上處分付。卒哭後擧行。可也。
정조 10년
李亨元。以兵曹言啓曰。依傳敎。前宣傳官尹芮基。決棍三度之意。敢啓。傳曰。知道。
정조 10년
李祖承。以兵曹言啓曰。卽接東所衛將鄭選牒報。則弘化門右邊十字閣連續南月廊外壁築墻一間許頹圮云。雖與內外面盡頹有異。卽令紫門監。爲先以杻把子。堅實圍排。待晴修築。而把守軍兵。弘化門入直砲手八名。依例除出。限修築間。嚴加守直之意。分付。何如。傳曰。允。
정조 10년
李祖承。以訓鍊都監言啓曰。依兵曹草記。弘化門右邊十字閣南月廊外壁築墻一間許頹圮處。弘化門入直砲手八名除出。將校率領。限改築間。嚴加守直之意。敢啓。傳曰。知道。
정조 10년
李祖承。以兵曹言啓曰。卽接東所衛將鄭選牒報。則內司僕南邊舊築宮墻一間許。因雨頹落云。爲先令紫門監。以杻把子。堅實圍排。急速修築。而把守軍兵。東營入直御營軍八名。依例除出。限修築間。嚴加守直之意。分付。何如。傳曰。允。
정조 10년
趙鼎鎭。以御營廳言啓曰。因兵曹草記。本廳字內內司僕南邊宮墻舊築一間許頹落處。東營入直軍八名除出。限修築間。嚴加守直。而旣是東營之內。該入直將官。率領把守之意。敢啓。傳曰。知道。
정조 10년
尹行元。以兵曹言啓曰。卽接南所衛將李廷復牒報。則金虎門北邊新築宮墻一間許內面蓋板椽木。近因雨水滲漏。蓋瓦亦爲間間脫落矣。昨夜以後。尤爲闊大。宮墻全體。易致頹傷云。雖非圍排把守處。而不可不趁卽修改。令紫門監。待晴卽爲擧行之意。分付。何如。傳曰。允。新築處之如是有頉。今始初有。瓦脫處若能趁卽修補。豈有是也。雨漏處。年前。新創季朔修補之例。該所衛將與本曹堂上。使之眼同擧行。則近來事有名無實。致有此執頉。此與全體頹圮有異。姑不處分後復若此。則巡審堂郞衛將。難免勘罪。以此批答。詳載本曹謄錄。政院故事。可也。
정조 10년
李祖承。以司僕寺一二提調意啓曰。內乘李海愚時無職名。令該曹口傳付軍職。冠帶常仕。何如。傳曰。允。
정조 10년
領敦寧洪樂性箚曰。伏以。伏聞以墓所都監財力追區劃別單之不善擧行。有該郞拿處之命。臣於是。有不勝萬萬悚惶者。迺者還下別單。卽臣之親自看檢。繕寫於闕中。而依例使武兼呈徹者。郞廳則初無入闕擧行之事。此實臣昬謬不察之致。而至使郞僚替被嚴旨。惶恧之至。靡所容措。玆敢冒罪首實。伏乞聖明。亟降威罰。治臣不能審愼之罪。以警具僚。以安私分焉。取進止。答曰。省箚具悉卿懇。別單元無還下之事。昨筵因承宣請罪。該郞事只聞其退却委折。且元擧條亦未及啓下。卿之箚辭。甚可訝惑。卿其勿辭。卽起視事。仍傳曰。此批答。遣史官傳諭于領敦寧。
정조 10년
判敦寧金鍾秀疏曰。伏以。臣於千萬匪意。忽伏奉敦府新命。臣驚惶感激。罔知攸措。見窠之以臣代臣。事未前聞。銓格藉曰無礙。臣心冞增不安。且臣嚮於本府領事臣洪樂性除拜之後。卽以親嫌自引。疏未承批。事無結梢。而遂以移職去矣。已往冒蹲。尙云多愧。到今處義。更無可論。玆敢猥入文字。附申縣道。伏乞聖明。亟命該曹。照例遞改。公私幸甚。答曰。省疏具悉。旣係無礙。何云多愧。卿其勿辭。俟間上來肅命。
정조 10년
吏曹判書兪彦鎬疏曰。伏以。銓衡重任也。以臣昏短之知識。消耗之精力。夫豈有一分堪承之望。而秪緣荷天地罔極之恩。殞結是期。値哀遑多事之時。瀆擾爲懼。遂不得不黽勉膺命。冒沒行政。是豈臣自諉宿趼。視若固有而然哉。循省慙悸。若無所容。三告祈免。寔出血懇。非敢自附於循常備例之擧。而迺於顒俟恩遞之際。忽承辭單勿施之敎。開政有命。召牌荐降。臣於是。益復憂悶迫隘。不省所以自措也。噫。國家設官分職。孰非可以難愼。而惟玆銓選之地。實主進退之柄。一或癏曠。所係不輕。若臣之綿力薄材。雖在平時。尙恐其不能稱塞。況其哀蟄鄕僻。世念灰冷。復廁周行。爲日屬耳。激揚甄別。已矣無論。官方政格。都屬茫昧。日昨大政。窘滯鈍澁。醜拙畢露。以至數三銓注。全失照管。喉司大僚。相繼請推。而臣之溺職之罪。益無以自贖矣。且伏念。銓家之以一經都政。爲當遞之瓜限者。自是古規。今若怵分畏義。因仍蹲據於匪分之任。不恤其玷名器而速官謗。則私心悚蹙。固未暇言。公議嗤點。將謂斯何。抑臣之事。殿下始自胄筵。以至叨躋卿班。居然爲二十五年之久矣。依日月之淸光。沐雨露之洪私。長短本末。莫逃淵鑑之照。生成極濟。曲費造化之力。區區所自矢者。惟在於隨處殫竭。生死向前。以爲一半分塵刹之報。而至若權要之地。睢盱之場。從古名碩之所逡巡而斂跡者。以臣昏迷疎闇。百不逮人。而乃使之苟然充位。一味尸素。畢竟僨敗。勢所必至。則臣之一身顚躓。縱不足道。卽其上累則哲之明。下負曲庇之恩。深恐其兩妨於公私。儻聖上念及於此。則終始全保之澤。或不待臣言之畢矣。且臣每當暑月。輒患嘔逆關格之症。邇來喪威之積傷。漸覺氣力之澌削。眞元旣虛。宿疾頻乘。近又旅托失攝。添得外感。頭疼神眩。飮啖全廢。委身床玆。奄奄叫苦。以此病狀。雖欲自力奔奏。亦有所不可得者。荐犯違傲。彌增悚懍。玆敢披歷肝血。冒死仰龥于聽卑之天。伏乞聖慈。俯賜矜察。亟命遞臣職名。俾重務毋曠。私分獲安。不勝大願。答曰。省疏具悉。彌綸與激揚。卽銓家自下急務。卿其勿辭。入來開政。
정조 10년
丙午七月初五日辰時。上御瑤華堂。魂宮都監堂郞入侍時。都監堂上李性源徐有隣尹蓍東。郞廳具膺。行左承旨趙鼎鎭。事變假注書李貞運。記事官李崑秀尹行任。以次進伏訖。上曰。碑文字。當若干改之矣。已始書之乎。性源曰。然矣。上曰。草圖書郞廳持入。膺奉函進前。上曰。字樣。好矣。有隣曰。果好矣。上曰。予年踰立。或近俗語。以三十書之。何如。誕彌之徵。生知之性。改以天降之徵。生質之美。何如。大體可改者。不過數三字。此草圖書。似可用之矣。上曰。碑閣當各建乎。有隣曰。以一間稍廣爲之。似好矣。上曰。刪改後。當正書以下矣。上曰。墓所都監郞廳入侍。黃仁煦承命進前。上曰。籠臺加簷石。可以得用乎。仁煦曰。浮石然後可用矣。上曰。役價必善爲差下。無至稱冤。可也。上曰。戶判入侍。趙時俊承命進前。上曰。籠臺加簷石。曾聞有浮來之件云。然否。時俊曰。未及詳知矣。上曰。卿出去探問以奏。可也。時俊曰。聞北漢及私貯或有之云。似不至於更爲浮出矣。蓍東曰。返虞後各祭親臨時。殿下位當設於廟內東邊北向。而補編小喪。殿下有坐哭之文。以此傍照。入就位與奠幣初獻。皆以坐磨鍊。奠幣處所。當在爵後。虞祭設爵。雖與太廟享儀不同。圖式又不載奠幣處所。而祭儀旣曰奠于靈座前。則其爲爵後一也。依此添入於廟祭圖式。望燎。依五禮儀。以亞獻官擧行。前已下敎。告禮畢。殿下還大次後。亞獻官詣望燎位事。一體磨鍊擧行。何如。上曰。依爲之。出擧條蓍東曰。今七月二十六日卯時。親書上字。因朝奠告由別單。以親奠擧行事。批下矣。親奠告由。事體自別。祭物依別奠例。精備進排之意。分付該寺。何如。上曰。依爲之。出擧條上曰。故相李宗城戊寅一着。可見大節。而尙未贈諡者。豈非朝廷之欠事乎。觀予嗣服以後。某某人之或錄後或隱卒。則予意之有所秉執。自可知矣。丙申之獄。予不忍提起。而蓋師翰輩初旣締結宦寺。畢竟凶言詬罵者。爲前萬古所無之凶逆也。李東馨向來之疏。予則以爲。世道之憂。決非尋常矣。渠雖急於驅人。殆同逐鹿。不見泰山。而其數三句語。實是師翰之餘論矣。李秉鼎之爲人。予不知之矣。以他事論之。可也。至於此事。是豈今日臣子之所敢發諸口者乎。且以渠漏網之蹤。尤安敢說出此等句語乎。此事大關忠逆關頭。不難剖析。爲今日大臣者。苟知體國之義。見此句語之後。卽爲挺身請討。以存大防。載予日記。則豈不有光。而于今幾日。尙此視若尋常。寂無一言。是豈予所望於大臣者哉。大臣無見予之顔矣。卿等須以此言。傳于大臣也。性源曰。筵敎事體雖重。而臣當通于從兄矣。又命書傳敎曰。承宣之請罪該郞。擧條未及啓下。而大臣箚子已到院。故批旨中有訝惑之語。今聞榻敎。昨已書出聽傳敎云。此胡時急之事。以榻敎抄出書頒。極涉不緊。當該承旨禁推。又命書傳敎曰。在平時猶此顧恤。況今國役浩繁之時乎。各貢人等轝士軍丁。特竝除免。皆赴補土之役事。分付。又命書榻敎曰。進御香薷養胃湯。三貼製入。又命書榻敎曰。兵曹堂上前望單子入之。又命書榻敎曰。惠慶宮進服加味蔘橘飮。五貼製入。仍命退。諸臣以次退出。
정조 10년
丙午七月初五日午時。上御重熙堂。左副承旨入侍時。左副承旨李祖承。假注書金祖淳。記事官李崑秀尹行任。以次進伏訖。上曰。戶曹判書入侍。出榻敎賤臣承命出。與戶曹判書趙時俊偕入進伏。上曰。吏曹判書牌招。出榻敎賤臣承命出傳。還入伏。上曰。牌去來。催促知入。賤臣承命出。問還入。諸臣已退出矣。
정조 10년
丙午七月初五日酉時。上御重熙堂。承旨與禮葬都監堂上入侍時。左副承旨李祖承。假注書金祖淳。記事官李崑秀尹行任。戶曹判書趙時俊。以次進伏訖。上曰。假別監擔舁軍。自其各都監先期肄習。然後可無正日紛雜之歎。此皆烏合之卒。政慮其不遵約束耳。時俊曰。渠輩亦人耳。莫重大事。豈敢有紛絮之事耶。然不識拘律。則亦必有混雜之擧。預先肄習好矣。上曰。神輦神輿。闕門內則別監奉出。闕外則另有輦轝軍擔舁。而假別監則當用於各差備。侍衛及三色燭籠。火鐵燭籠。五色燭籠軍名數。忠贊衛儀仗捧持軍名數。竝爲別單以入。可矣。時俊曰。此則當與魂宮都監堂上相議。分排別單矣。上曰。慶熙宮修理之役。今爲幾何耶。時俊曰。以今財力。無望一新修改。故隨其最急處修理。然廢置年久。無處不傷矣。上曰。尊賢閣門不開。故不得修改云。數日內當令開給。而內有丙申年所用白帳。此則焚之。代以靑帷可矣。時俊曰。當依下敎爲之矣。上曰。近日京造紙出行云。此何事也。時俊曰。聞廳陪使令。以舊儲之用餘。日前出賣云矣。上曰。使令豈昨日發配之漢乎。時俊曰。卽注書之陪隷也。非昨日定配之漢也。命退。諸臣以次退出。
정조 10년
行都承旨李秉模坐。行左承旨趙鼎鎭坐直。右承旨李亨元魂宮直。左副承旨李祖承坐。右副承旨尹行元坐直。同副承旨朴天衡坐。注書金孝建病一員未差。假注書金祖淳仕直。事變假注書李貞運魂宮直。
정조 10년
傳于尹行元曰。下直守令留待。
정조 10년
傳于趙鼎鎭曰。下直守令入侍。
정조 10년
有政。吏批。判書兪彦鎬進。參判參議未差。行都承旨李秉模進。以趙時偉爲吏曹參判。金宇鎭爲吏曹參議。李𡊠爲知春秋。李奭爲定陵參奉。具綜爲通津府使。
정조 10년
兵批。判書鄭昌聖病。參判李在學未肅拜。參議柳誼入直進。參知未差。左副承旨李祖承進。副司直單沈豐之金頤柱李時秀。
정조 10년
傳于李秉模曰。發遣吏郞諸執事。淸齋與否。摘奸以來。
정조 10년
傳于尹行元曰。內司書題有闕之代。前書題曺彦臣李命祐差下。
정조 10년
傳于尹行元曰。坐直承旨入侍。
정조 10년
以禮葬都監各差備部將別單。傳于尹行元曰。大小轝及各項軍人檢飭牌將。竝屬轝士廳。如有不謹。該大將難免其責。以此約束。
정조 10년
備忘記。明日丁字閣當爲上樑。而樑文初欲依近例置之。適有思得者。樑文短篇一首。當書下。書寫官。以檢校提學兪彦鎬啓下。待開門牌招書進。讀上樑文官。亦令吏曹考例擇差啓下。執事官。以本都監郞廳塡差。祭物亦依古例。自都監措備。以米酒果擧行。餠肉除之。都提調當爲獻官。提調以下郞官。以至看役將校等參班事。分付。墓所都監上樑時刻差早。問于日官。申前後改付標事。一體。分付。
정조 10년
趙鼎鎭。以禮葬都監提調意啓曰。碑石今纔輸來。而更爲尺量。則長七尺五寸。廣二尺六寸。厚一尺五寸。前別單中付標以入之意。敢啓。傳曰。知道。
정조 10년
尹行元。以兵曹言啓曰。卽接廣興倉所報。則依傳敎。六月七月兩朔祿俸。更爲輸送于判府事徐命善家。則以爲。臣之決不容冒受常廩。前已屢陳。更不敢煩瀆。而恩旨雖勤。奉承末由。惟願遄被逋慢之罪云。祿俸不爲領受。何以爲之。敢啓。傳曰。令倉官。更爲輸送。